QURBON HAYITINI NIShONLASh TO‘G‘RISIDA

Muborak Qurbon hayitining ma’naviy hayotimizdagi o‘rni va ahamiyatini, xalqimizga xos mehr-muruvvat, bag‘rikenglik va saxovat ifodasi ekanini e’tiborga olib hamda O‘zbekiston Respublikasi Prezidentining “Diniy bayram — Qurbon hayitini dam olish kuni deb e’lon qilish haqida”gi 1991-yil 20-iyundagi PF-221-son Farmoniga muvofiq:
 1. 2009-yilda Qurbon hayitining birinchi kuni 27-noyabrga to‘g‘ri kelishi haqida O‘zbekiston musulmonlari idorasining murojaatini inobatga olib, 2009-yil 27-noyabr dam olish kuni deb belgilansin va mamlakatimizda bayram sifatida keng nishonlansin.
 2. Respublika “Nuroniy”, “Mahalla” jamg‘armalari, “Kamolot” yoshlar ijtimoiy harakati va boshqa barcha mutasaddi davlat va jamoat tashkilotlari Qurbon hayitining joylarda tartibli va yuqori darajada, xalqimizning milliy qadriyatlariga mos ravishda o‘tishi uchun tegishli tadbirlarni amalga oshirsin. 
 3. O‘zbekiston Milliy teleradiokompaniyasi, O‘zbekiston Milliy axborot agentligi va boshqa ommaviy axborot vositalariga bayram tadbirlarini keng yoritish tavsiya etilsin.